বিতর্কিত ধর্মপ্রচারক জাকির নায়েককে নিয়ে ‘ব্যক্তিগত’ মন্তব্য করে দলকে অস্বস্তিতে ফেললেন তৃণমূল সাংসদ ইদ্রিশ আলি। সোমবার তিনি জানালেন, জাকিরের বক্তব্যে কোনও প্ররোচনা তিনি খুঁজে পাননি। তাঁর ‘পিস টিভি’ চ্যানেল বন্ধ করা উচিত নয়। 
বাংলাদেশে সন্ত্রাসবাদী হামলার নিন্দা করে এদিন দুপুরে কলকাতায় একটি মিছিল বার হয়। সেই মিছিলে যোগ দেন ইদ্রিশ। পরে সাংবাদিকদের প্রশ্নের জবাবে তিনি বলেন, ‘‘ওঁর (জাকির) বক্তব্য অনেকবার শুনেছি। প্ররোচনামূলক কিছু নেই। বাংলাদেশে ওঁর চ্যানেল নিষিদ্ধ করা হয়েছে বলে আপনাদের কাছে শুনলাম। কিন্তু পিস টিভি বন্ধ করা উচিত নয়।’’ 
এদিন সন্ধ্যায় তৃণমূলের সর্বভারতীয় মুখপাত্র তথা সাংসদ ডেরেক ও’ব্রায়েন জানান, দলের সঙ্গে আলোচনা না করেই মন্তব্য করেছেন বসিরহাটের সাংসদ। তাঁর কথায়, ‘‘দলের সঙ্গে কোনওরকম আলোচনা না করেই আমাদের সহকর্মী ইদ্রিশ আলি এই মন্তব্য করেছেন। একটি স্পর্শকাতর বিষয়ে মন্তব্য করেছেন তিনি।’’ ইদ্রিশের বক্তব্য নিয়ে শীঘ্রই সিদ্ধান্ত নেওয়া হবে বলেও জানিয়েছেন ডেরেক। 
ডেরেকের বিবৃতির পরেই অবশ্য তড়িঘড়ি ঢোঁক গেলেন ইদ্রিশ। তিনি বলেন, ‘‘আমি ভারত সরকারের প্রতিনিধি বা তৃণমূলের মুখপাত্র হয়ে একথা বলিনি। এটা আমার ব্যক্তিগত মত। আমি টেলিভিশন দেখার সময় পাই না। জাকির নায়েককে ব্যক্তিগতভাবে চিনিও না। এভাবে নিষিদ্ধ করে কিছু আটকানো যায় না। শুধুই সস্তা জনপ্রিয়তা পাওয়া যায়।’’ এর আগেও অবশ্য বিভিন্ন বিষয়ে বিতর্কিত মন্তব্য করেছেন এই তৃণমূল সাংসদ। তা নিয়ে সতর্কও করা হয়েছে তাঁকে। 
এদিকে, এদিন মুম্বইয়ে ফেরার কথা থাকলেও আপাতত ফিরছেন না বলে জানিয়েছেন জাকির। এদিন জাকির জানান, বাংলাদেশের সন্ত্রাসবাদী হামলার ঘটনায় যেভাবে সংবাদমাধ্যমে তাঁর নাম টেনে আনা হচ্ছে তাতে তিনি হতবাক। ঘটনা হল, জম্মু-কাশ্মীরে নিহত হিজবুল মুজাহিদিন কম্যান্ডার বুরহান ওয়ানি তার শেষ টুইটে জাকিরকে সমর্থন করার আবেদন জানিয়েছিল। আবার বাংলাদেশের এক জঙ্গিও জাকিরের ভাবাদর্শে উদ্বুদ্ধ ছিল বলে জানতে পেরেছেন সেদেশের গোয়েন্দারা। জাকিরের বিরুদ্ধে তদন্তে সহযোগিতার জন্য ভারতের কাছে আবেদন জানায় বাংলাদেশ সরকার। কেনিয়া সফরে গিয়ে এদিন প্রধানমন্ত্রী নরেন্দ্র মোদী জাকিরের নাম না করে বলেন, ‘‘ঘৃণার প্রচারকেরা দেশের ক্ষতি করার চেষ্টা করছে।’’